text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةهل بالرسمي صارت ثورة؟.. الرد على المشككين
text.text_idx: #000006
text.text: هل بالرسمي صارت ثورة؟.. الرد على المشككين
text.text_idx: #000007
text.text: مجلة القومية التونسية
text.text_idx: #000008
text.text: أحداث تذكرنا في أجواء 2011 الثورة و الصراع الإسلامي/الأعتقني الي عقبها مع إنتخابات 23 أكتوبر 2011 أول إنتخابات تعددية نزيهة في التاريخ التونسي (الي هو بحد ذاتو أمر ثوري).
text.text_idx: #000010
text.text: لكن 17 ديسمبر هو ذكرى مؤلمة علخر للأعتقنيين وأنصار بورقيبة_بن علي و ذكرى مؤلمة لرافضي نتائج إنتخابات 2011 (لأسباب أعتقنية بحتة) و لذا فإنهم يحاولو علخر يشككو و يشوهو مصطلح الثورة التونسية.
text.text_idx: #000011
text.text: كذلك عندنا التيارات الماركسية الي ترفض الثورة التونسية و تعتبرها مجرد إنتفاضة لأنها ماجابتش حزب ماركسي للحكم (على فكرة لينين والحزب البلشفي شدو الحكم بالقوة بعد ثورة فيفري/مارس 1917 و رغم ذلك الماركسيين يقولو ثورة).
text.text_idx: #000012
text.text: يقولو إنها كانت انقلاب و مؤامرة أمريكية كانت فوضى شعبية مش ثورة، لأنو المثال الثوري الفرنسي أو البلشفي مايشبهوش للثورة التونسية.
text.text_idx: #000013
text.text: الثورة من جذر ثار تعني الغضب، الانتفاض، التمرد، الانتشار، الإضطرابات، الهيجان و الإنقلاب يعني تغير جذري مفاجئ للوضع (إعتمدت على معجم المعاني الجامع).
text.text_idx: #000015
text.text: الثورة إذا هي تغيير جذري في وضع معين و بصفة مفاجئة كلية يعني متجيش تدريجيا أو بالمرحلة بالمرحلة.
text.text_idx: #000017
text.text: الأنظمة الي تسير كل مجالات الحياة الإنسانية هي قواعد عامة نافذة يلتزموها أو يخضعولها الجميع و يتقرو على هذا لين تولي وضع قائم و لكن في لحظة تاريخية معينة تبرز إرادة التغيير الي يقاومها النظام القائم و يكبتها ويقمعها يحاول يدفنها فتكبر تتناما تنتشر و تنفجر في لحظة ضعف النظام و اتطيحو و هاذي هي الي تتسمى الثورة.
text.text_idx: #000019
text.text: النظام سواء كان سياسي او غيرو (حتى النظام الفكري) يرتكز على القواعد العامة الي واقف فوقها كيما السقف ياقف فوق العرص، و لذا دوب ما تنهار وحدة منهم فانو يتداعى و يبدا يطيح و يتهدم حسب سرعة ونجاعة الضربات الثورية.
text.text_idx: #000020
text.text: الأمة توجهت لتحطيم القواعد العامة الي تمنع التعبير تمنع التظاهر تمنع التنظم وتقدس الرئيس و الرئيس هرب و في 2011 تبدلت كل القواعد الي تنظم الحياة السياسية فترخصت الأحزاب والجمعيات و النقابات (إلغاء نظام الترخيص أصلا) و تسيبت الصحافة و تنظمت انتخابات عامة تعددية نزيهة اي أنها ثورة سياسية بأتم معنى الكلمة، و القواعد القديمة تحطمت تماما تماما.
text.text_idx: #000022
text.text: من الناحية السياسية البحتة أي من ناحية القواعد المنظمة للحياة السياسية (تعبير، تنظم، تظاهر و انتخاب) فانو كان فما ثورة تونسية كاملة المواصفات كيفها كيف الثورات السياسية العالمية (من عهود اليونان و الرومان زادا) .
text.text_idx: #000024
text.text: و لكن في تونس ماكانش الاستبداد/الطغيان مقدس و الإمتيازات الحزبية ماكانتش مقدسة و ماكانش فما اقطاع أو كنيسة أصلا النظام ماكان عندو حت شرعية دينية و إنما كل قوتو كانت مستمدة من الخوف والترضيات الاجتماعية و هاذم الزوز مكانوش محتاجين لثورة فكرية تحطم قيمتهم في الوعي العام.
text.text_idx: #000026
text.text: الثورة صحيح مكانش فيها عمق فكري و هذا كان سبب الاغلاط و التبلبيز و التقليد للخارج وكان السبب الرئيسي لفشل الحكومات الي جات بعد انتخابات 2011 لكن هذا الفقر الفكري ماينفيش الثورة و إنما يفسر عجز النخبة السياسية التونسية على خلق البديل القيمي الروحي السياسي الاقتصادي العسكري للأمة التونسية (هذا الي تحاول تعملو القومية التونسية).
text.text_idx: #000027
text.text: باهي هنا نفس الاشخاص رافضي الثورة يقولو انو النظام منهارش بما انو السبسي شد رئيس ونداء تونس شد الحكومة ووجوه التجمع مازالت فاعلة سياسيا وإعلاميا واقتصاديا و ثقافيا. للنا لازم نوضحو انو النظام هو قواعد مش أشخاص و كيف البنية اتطيح انجمو نستخدمو أجزاء منها في بنية جديدة و كيف أي جهاز(نظام) فسد انجمو نستخدمو قطايعو في جهاز آخر، وهكا بالظبط صار بعد 2011 وين التجمعيين (ياجورات النظام السابق) أعيد إستخدامهم في أحزاب جديدة ووين وصلت ياجورة قديمة برشا(السبسي) لقمة السقف ( رئاسة الجمهورية).
text.text_idx: #000028
text.text: لكن المتظاهر التونسي ولد سيدي بوزيد ولد المكناسي ولد الرقاب ولد تالة ولد القصرين ولد التضامن ولد بنزرت ولد الكرم ولد صفاقس ولد باجة ولد سليانة ولد دوز وووولد أي ركن تونسي خرجت منو مظاهرة في مواجهة الوليس والكرتوش الحي وين تقدمو الشهداء. هل هذا المتظاهر خرجتو الاستعلامات الأمريكية باش يموت بالفولس ؟؟؟
text.text_idx: #000032
text.text: هل المتظاهرين قدام وزارة الداخلية نهار 14 جانفي 2011 و المنادين ديقاج خرجتهم النية الانقلابية و رشتهم أمريكا بش يمشو يخاطرو بحياتهم على جالها ؟؟؟؟
text.text_idx: #000033
text.text: فما غوامض في الثورة فما تساؤلات جدية على الأداء الأمني فما برشا نقاط استفهام حول التقتيل العشوائي (بن علي كان في بالو و هذا علاش قال في خطاب 13 جانفي يزي من الكرتوش الحي ) و خاصة حول استخدام المرتزقة ضمن الأمن التونسي( لطفي بن جدو القاضي ووزير الداخلية السابق قال انو وقع اعادة استخدام أفراد منهم في ليبيا من بعد ...... خاصة تلك القناصة الي تقتل و تقول ايلياي في القصرين).
text.text_idx: #000034
text.text: كل هذه الغوامض مزالت متفهمتش لنو مصارش فيها تحقيق قضائي، أمني، عسكري أو صحفي. و على هذاكا مزالت تلقي بظلال الشك حول الثورة.
text.text_idx: #000035
text.text: لو دخلنا في الثورات الأجنبية المشهورة و المبجلة عند نخبتنا كيف الثورة الفرنسية أو الروسية، بش نلقاو بالضبط نفس الإتهامات ونفس الشكوك و القوى المضادة للثورة (مازالو لتو ناشطين في فرانسا و روسيا).
text.text_idx: #000036
text.text: فرانسا عاودت ثورتها 4 مرات و روسيا طاح فيها الاتحاد السوفياتي بثورة شعبية 1991 ضد إنقلاب عسكري ......).
text.text_idx: #000037
text.text: الثورة التونسية كانت تغيير جذري صحيح أقل ملي كنا نتمنوه أو نحبوه لكن رغم هذا تستحق الفخر و تحتاج لدراستها و نقدها و البنيان عليها على جال التقدم التونسي و البروز التاريخي،
text.text_idx: #000039
text.text: و هذا بالضبط الي تخدم عليه القومية التونسية فكريا و حزبيا.
text.text_idx: #000040
text.text: الرد الجذري على اللوم السطحي للقومية التونسية
text.text_idx: #000041
text.text: تابعنا على الفيسبوك
text.text_idx: #000049